***J E G Y Z Ő K Ö N Y V***

**Készült:** Mónosbél Község Önkormányzat 2014. december 10-én 14.00 órától megtartott közmeghallgatásán a Mónosbél, Kossuth L. u. 3. sz. alatti Kultúrházban.

**Jelen vannak:** Varga Sándorné polgármester

 Antal József alpolgármester

 Hajnákné Koós Zsuzsanna

 Kovács Zoltán

 Surányi Józsefné önkormányzati képviselők

**Település lakói közül:** 25 fő

**Hivatalból jelen van:** Fehér Lászlóné címzetes főjegyző

 Bakó Noémi jegyzőkönyvvezető

***Varga Sándorné*** polgármester

Köszönti a megjelenteket, a képviselő-testület tagjait, valamint Fehér Lászlóné címzetes főjegyzőt. Megállapítja, hogy 5 fő képviselő-testületi tag közül 5 fő jelen van, továbbá a lakosok közül 25 fő.

Ismerteti az alábbi napirendi pontot.

1. Helyi közügyeket érintő kérdések, javaslatok

***Varga Sándorné*** polgármester:

Ismerteti az önkormányzat 2014. évi gazdálkodásáról szóló beszámolót, beszámol az önkormányzat bevételeinek és kiadásainak alakulásáról. Elmondja, hogy a közmunkaprogram sikeres volt, értékteremtő munkát végeztek, szépítették a közterületeket és a közösségi életet is frissen tartották. Tájékoztatja a lakosságot a 2015. évi tervekről, miszerint szeretnék kihasználni a település adta lehetőségeket, pályázatokat beadni, a Kossuth út 37. sz. alatti épületet felújítani, vízelvezető árkokat rendbe rakni, és ha lesz pályázati lehetőség, akkor a Kossuth utat végig felújítani.

Megköszöni az éves munkát és kéri a közmeghallgatáson megjelent lakosokat, tegyék meg észrevételeiket, felvetéseiket a település életével, a felmerülő problémákkal kapcsolatban.

A helyi lakosság részéről az alábbi közérdekű kérdések hangzottak el:

**Madarász István**

A Rózsa út végén álló ingatlanánál kb. 50 m hosszan földút vezet ki a kertekhez, szeretne rázó köves út kiépítését, mert az eső miatt a sok sár és törmelék mind lezúdul a Rózsa utcába és a vízelvezető árokba. Ez az út a szomszédoknak is hasznos lenne, jobban meg lehetne közelíteni az épületek mögötti telkeket. A felső területekhez, 1 db közvilágítási lámpa kiépítése lenne szükséges, amit önként nem tudnak finanszírozni. Elmondja, hogy a szénosztályozót ugyan elbontották, de a törmeléket otthagyták. Több lakos is egyetért azzal, hogy ez rontja a települési összképet. Már két hónapja van egy akna a Rózsa út és a Rákóczi út kereszteződésében, ami balesetveszélyes, szólni kellene a megfelelő hatóságoknak erről. Köszöni, hogy a Rózsa utcában megcsinálták a vízelvezető árkokat, fontos az állag megóvó munkák elvégzése.

**Keskeny László**

Megkérdezi, hogy a Kossuth út rendbetételét tervezik-e. Érdeklődik, a Rákóczi úton fognak-e zebrát felfesteni, mert az a szakasz nagyon balesetveszélyes.

**Horváthné Németh Erzsébet**

Gratulál a polgármesternek és a képviselő-testület tagjainak a megválasztásukhoz. Ő később érkezett, nem tudja szóba került-e, de szeretné megkérdezni, hogy a szénosztályozó lebontásából származó törmelék mikor kerül elszállításra.

***Varga Sándorné*** polgármester:

A Rózsa út végén meglévő földutat 2015-ben közmunkaprogram keretében szeretné kövekkel kirakni, és sárrázóval ellátni. A felső területhez a villany bevezetését a következő évi költségvetésnél fogják tárgyalni, előtte árajánlatot kérnek, hogy milyen költség a kiépítése. A szénosztályozó problémáját próbálta már megoldani. A tulajdonost képviselőtestületi ülésre is meghívták, ahol azt mondta, hogy aki elbontotta és otthagyta a törmeléket, az nem elérhető a továbbiakban. A bontási engedély 2014. végén jár le, utána lehet szankciókat tenni. A Kossuth úttal kapcsolatban, már elmondta, hogy ha lesz pályázat, akkor fel fogják újítani. A Rákóczi úton beszakadt akna ügyében már kétszer intézkedett a közút felé, telefonon és írásban is jelezte, hogy az akna balesetveszélyes és javítsák meg. A közúthoz tartozik, ezért az önkormányzat nem javíthatja meg. Készült terv két terelősziget megépítésére a Rákóczi úthoz, mindkét bevezető szakaszán, és ha lesz pályázat, akkor be is fogják adni. Elmondja, hogy pályáztak térfigyelő kamerákra is, amit nem kapták meg, az elutasítás indoka az volt, hogy Mónosbélben minimális a baleseti és betörési statisztika.

Mivel több észrevétel, javaslat nem volt, megköszöni a megjelenteknek a részvételt és a közmeghallgatást bezárja.

k.m.f.

 Varga Sándorné Fehér Lászlóné

 polgármester címzetes főjegyző